สนช.ลงมติท่วม ถามพ่วง ส.ว.โหวตนายกฯ
สนช.เคาะตามคาดมติท่วมท้นเสนอคำถามพ่วงประชามติ ตามข้อเสนอ สปท.ให้ ส.ว.โหวตเลือกนายกฯได้ จับยัดใส่ในบทเฉพาะกาล หากประชาชนเห็นด้วยบังคับใช้ทันที 5 ปี ระบุเหตุผลเพื่อให้การปฏิรูปประเทศเป็นไปตามยุทธศาสตร์ชาติ ส่วน ก.ม.ประชามติก็ผ่านฉลุย เรียบร้อยโรงเรียน คสช.เช่นเดียวกัน พท.คึกคักจัดงานรดน้ำดำหัว ทักษิณ สไกป์คร่ำครวญความคิดถึง ขอบคุณทุกคนที่ยังยืนหยัดทำงานประคับประคองพรรค พร้อมสั่งอดีต ส.ส.ลงพื้นที่พบปะชาวบ้านที่กำลังเดือดร้อน ปู ต่อมน้ำตาแตกรดน้ำดำหัวพี่สาว-พี่เขย เผยนอกจากขันแดงยังมีโปสเตอร์ แม้ว-ปู ระดมแจกช่วงสงกรานต์ด้วย ภูมิธรรม ยังคาใจ บิ๊กป้อม กล่าวหาการเมืองชักใยนักศึกษา วอนอย่าพูดลอยๆโดยไร้หลักฐาน บิ๊กตู่ ย้ำต้นตอขัดแย้งคือไม่เคารพ ก.ม. พูดขู่เป็นนัยถ้ามีเลือกตั้งแล้วยังวุ่นวายอีกก็เลิกเลย,เป็นประเด็นที่จับตามองกันไม่กะพริบ สำหรับคำถามพ่วงประชามติ ที่สภานิติบัญญัติแห่งชาติ (สนช.) และสภาขับเคลื่อนการปฏิรูปประเทศ (สปท.) ได้หารือร่วมกันและมีแนวโน้มจะตั้งคำถามให้อำนาจแก่สมาชิกวุฒิสภา (ส.ว.) ทำการโหวตเลือกนายก-รัฐมนตรีได้หรือไม่ ล่าสุดที่ประชุม สนช.ได้มีมติให้ตั้งคำถามพ่วงประเด็นดังกล่าวตามคาด,เมื่อเวลา 11.45 น. ที่รัฐสภา มีการประชุมสภานิติบัญญัติแห่งชาติ (สนช.) นายพรเพชร วิชิตชลชัย ประธาน สนช.ทำหน้าที่ประธานการประชุม เพื่อพิจารณาร่าง พ.ร.บ.การออกเสียงประชามติร่างรัฐธรรมนูญ วาระ 2 และ 3 ตามที่คณะกรรมาธิการ (กมธ.) วิสามัญพิจารณาร่าง พ.ร.บ.การออกเสียงประชามติร่างรัฐธรรมนูญ ที่มี พล.อ.สมเจตน์ บุญถนอม สนช. เป็นประธานได้พิจารณาเสร็จแล้ว มีทั้งหมด 65 มาตรา สาระสำคัญคือการเปิดโอกาสให้แสดงความเห็นต่อร่างรัฐธรรมนูญได้รอบด้าน ไม่ปิดกั้น แต่การแสดงความเห็นต้องเป็นไปโดยสุจริต ไม่ขัดกฎหมาย ทั้งนี้ คณะกรรมการร่างรัฐธรรมนูญ (กรธ.) จะเป็นผู้ทำหน้าที่เผยแพร่ อธิบายสาระสำคัญร่างรัฐธรรมนูญ ขณะที่ กกต.ต้องวางตัวเป็นกลางในการทำหน้าที่ สำหรับการลงคะแนนครั้งนี้จะไม่ใช้เครื่องลงคะแนน,ผู้สื่อข่าวรายงานว่า สมาชิกส่วนใหญ่ อาทิ นายวัลลภ ตังคณานุรักษ์ นายตวง อันทะไชย นายนิพนธ์ นราพิทักษ์กุล ได้อภิปรายท้วงติงเนื้อหาในมาตรา 7 อย่างหนักถึงกรณีที่ กมธ.แก้ไขหลักการตามร่างกฎหมายเดิม โดยตัดคำว่า รณรงค์ ในการออกเสียงร่างรัฐธรรมนูญทิ้งไป ทำให้ไม่สามารถแสดงความเห็นรับหรือไม่รับร่างรัฐธรรมนูญได้ ถือเป็นการละเมิดสิทธิประชาชนในการแสดงความคิดเห็น พล.อ.สมเจตน์ชี้แจงว่า การแสดงความเห็นต่อร่างรัฐธรรมนูญ ทุกคนทำได้ ไม่ปิดกั้น แต่การรณรงค์ถือเป็นการชักจูงให้รับหรือไม่รับร่างรัฐธรรมนูญ อาจนำไปสู่ความขัดแย้งในประเทศ คนที่จะรณรงค์ได้มีแค่ กกต.เท่านั้นที่จะรณรงค์ให้ประชาชนมาใช้สิทธิมากที่สุด ฝ่ายอื่นๆไม่สามารถรณรงค์ได้ แม้แต่กรธ.ก็ทำได้แค่ชี้แจงข้อดีร่างรัฐธรรมนูญ ส่วนฝ่ายที่ไม่เห็นด้วยทำได้แค่พูดข้อเสียเช่นกัน การพูดว่าให้รับหรือไม่รับร่างรัฐธรรมนูญ ถือว่าชี้นำ จะสุ่มเสี่ยงต่อการทำผิดกฎหมายประชามติ อย่างไรก็ตามสมาชิก สนช.หลายคนยืนยันไม่เห็นด้วยกับเนื้อหามาตรานี้ ทำให้ต้องแขวนมาตรา 7 ไว้ เพื่อพิจารณามาตราอื่นก่อน จากนั้นนายพรเพชรสั่งพักการประชุม เพื่อหารือแก้ไขเนื้อหามาตราที่ยังมีปัญหา,ภายหลังเปิดการประชุม สนช.อีกครั้ง กมธ. แจ้ง ต่อที่ประชุมว่า ยินยอมแก้ไขข้อความในมาตรา 7 จากเดิมที่ระบุว่า บุคคลย่อมมีเสรีภาพในการแสดงความคิดเห็นเกี่ยวกับการออกเสียงโดยสุจริตและไม่ขัดต่อกฎหมาย เป็น บุคคลย่อมมีเสรีภาพในการแสดงความคิดเห็นและเผยแพร่ความคิดเห็นเกี่ยวกับการออกเสียงโดยสุจริตและไม่ขัดต่อกฎหมาย เพื่อให้บุคคลสามารถเผยแพร่ความคิดเห็นของตนเอง ที่มีต่อร่างรัฐธรรมนูญได้ แต่ต้องเป็นไปโดยสุจริตและไม่ขัดกฎหมาย ทั้งนี้ หลังจากที่ประชุมอภิปรายวาระ 2 เสร็จเรียบร้อยแล้ว จึงลงมติเห็นชอบร่าง พ.ร.บ.การออกเสียงประชามติร่างรัฐธรรมนูญ ในวาระ 3 ด้วยคะแนน 171 ต่อ 1 งดออกเสียง 3 เสียง ให้มีผลบังคับใช้เป็นกฎหมายต่อไป โดยใช้เวลาพิจารณานานกว่า 5 ชั่วโมงครึ่ง,จากนั้นเวลา 17.30 น. ที่ประชุม สนช.เข้าสู่วาระการพิจารณาประเด็นคำถามของ สนช.ที่จะเสนอต่อคณะกรรมการการเลือกตั้ง (กกต.) ในการจัดให้มีการออกเสียงประชามติตามมาตรา 39/1 วรรคเจ็ดของรัฐธรรมนูญชั่วคราว 2557 โดยนายกล้านรงค์ จันทิก รองประธานคณะกรรมาธิการสามัญพิจารณาศึกษา เสนอแนะ และรวบรวมความเห็นเพื่อประกอบการพิจารณาจัดทำร่างรัฐธรรมนูญ,สนช. คนที่ 1 กล่าวว่า ความเห็นที่ส่งมาส่วนใหญ่เสนอเรื่องเกี่ยวกับอำนาจหน้าที่ ส.ว.ให้ร่วมโหวตเลือกนายกรัฐมนตรีในระยะเปลี่ยนผ่านได้หรือไม่ หลังจากรวบรวมความเห็นแล้ว กมธ.เห็นว่าควรเสนอคำถามโดยเน้นความเห็นของสภาขับเคลื่อนการปฏิรูปประเทศ (สปท.) เป็นหลักในการพิจารณา จึงเห็นว่าควรตั้งคำถามว่า เห็นด้วยหรือไม่ เพื่อให้การปฏิรูปประเทศเป็นไปตามยุทธ-ศาสตร์ชาติ ควรกำหนดในบทเฉพาะกาลว่าระหว่าง 5 ปีแรก ตั้งแต่มีรัฐสภาชุดแรกตามรัฐธรรมนูญนี้ ให้ที่ประชุมร่วมรัฐสภาเป็นผู้พิจารณาเห็นชอบบุคคลสมควรได้รับการแต่งตั้งเป็นนายกฯ,ผู้สื่อข่าวรายงานว่า สมาชิกส่วนใหญ่ล้วนอภิปรายแสดงความเห็นด้วยกับการให้ตั้งคำถามพ่วงประชามติ ก่อนที่นายพรเพชร วิชิตชลชัย ประธาน สนช.ขอมติที่ประชุมว่าเห็นด้วยหรือไม่ที่สนช.จะส่งคำถามประชามติต่อ กกต. โดยที่ประชุมมีมติเห็นด้วย 142 เสียง ไม่เห็นด้วย 16 เสียง งดออกเสียง 9 เสียง,ต่อมานายกล้านรงค์ขอมติว่า ในส่วนประเด็นคำถาม ที่ประชุม สนช.เห็นชอบหรือไม่ว่าเพื่อให้การปฏิรูปประเทศต่อเนื่องตามแผนยุทธศาสตร์ชาติ สมควรกำหนดในบทเฉพาะกาลว่าระหว่าง 5 ปีแรกนับตั้งแต่มีรัฐสภาชุดแรก ให้ที่ประชุมร่วมกันของรัฐสภาเป็นผู้ให้ความเห็นชอบบุคคลซึ่งสมควรแต่งตั้งเป็นนายกรัฐมนตรี สุดท้าย ที่ประชุมมีมติเห็นด้วย 152 ต่อ 0 เสียง และงดออกเสียง 15 เสียง จากนั้น นายพรเพชรแจ้งว่าเมื่อที่ประชุมเห็นชอบแล้ว จะส่งคำถามให้ กกต.เพื่อทำประชามติต่อไป ก่อนสั่งปิดการประชุมในเวลา 18.30 น.,ผู้สื่อข่าวรายงานว่า ช่วงเช้าวันเดียวกัน เวลา 09.00 น. ที่ห้องรับรอง ชั้น 2 อาคารรัฐสภา 1 ประธาน กรรมาธิการขับเคลื่อนการปฏิรูปประเทศ ของสภาปฏิรูปแห่งชาติ (สปท.) ด้านต่างๆ พร้อมด้วยนาง สายทิพย์ เชาวลิตถวิล เลขาธิการสภาผู้แทนราษฎร และคณะผู้บริหารของสำนักงานเลขาธิการสภา ผู้แทนราษฎร ตลอดจนข้าราชการ เข้ารดน้ำและขอพรจาก ร.อ.ทินพันธุ์ นาคะตะ ประธาน สปท. และนางสาววลัยรัตน์ ศรีอรุณ รองประธาน สปท.คนที่สอง เนื่องในเทศกาลวันสงกรานต์ (วันขึ้นปีใหม่ไทย) ประจำปี 2559,เมื่อเวลา 11.00 น. ที่พรรคเพื่อไทย มีการจัดงานรดน้ำดำหัวเนื่องในเทศกาลสงกรานต์ 2559 ชื่องาน รดน้ำสงกรานต์ สืบสานประเพณีไทย โดยผู้บริหาร แกนนำ และอดีต ส.ส.พรรคเพื่อไทย ประมาณ 400 คน สวมเสื้อลายดอกเพื่อรดน้ำดำหัว น.ส.ยิ่งลักษณ์ ชินวัตร อดีตนายกรัฐมนตรี พล.ต.ท.วิโรจน์ เปาอินทร์ รักษาการหัวหน้าพรรคเพื่อไทย นายสมชาย และนางเยาวภา วงศ์สวัสดิ์ นายยงยุทธ วิชัยดิษฐ และนายโภคิน พลกุล ขณะเดียวกันมีแกนนำพรรคมาร่วมงานคับคั่ง อาทิ นายภูมิธรรม เวชยชัย รักษาการรองเลขาธิการพรรคเพื่อไทย นายนิวัฒน์ธำรง บุญทรงไพศาล นายกิตติรัตน์ ณ ระนอง อดีตรองนายกรัฐมนตรี นายชัยเกษม นิติสิริ อดีต รมว.ยุติธรรม นายวัฒนา เมืองสุข อดีต รมว.พาณิชย์,ก่อนเริ่มพิธีนายทักษิณ ชินวัตร อดีตนายกรัฐมนตรี ได้สไกป์เข้ามาพูดคุยและอวยพรสมาชิกพรรคนานประมาณ 15 นาทีว่า ประเพณีสงกรานต์ เป็นประเพณีที่มีผู้อาวุโสผู้ที่มีวัยวุฒิและคุณวุฒิมารวมกันเพื่อให้ขอขมาลาโทษซึ่งกันและกัน ส่วนตนก็ต้องขอขมาผู้มีวัยวุฒิที่ได้เคยล่วงเกินเอาไว้ด้วยวจีกรรม และต้องขอบคุณที่ช่วยกันทำหน้าที่ ให้พรรคมีความเข้มแข็งมาตลอด ได้มีโอกาสอ่านงานวิจัยของ Adult Development Institute มหาวิทยาลัยฮาเวิร์ด ระบุว่าความสุขของบุคคลต้องมีความสัมพันธ์ที่ดีงามกับคนรอบตัว เพื่อนร่วมงาน องค์กรและสมาคม คนในประเทศต้องอยู่ร่วมกันด้วยความรัก เพราะความอิจฉา โกรธแค้นและความไม่เข้าใจ จะทำให้ชีวิตสั้นลง ดังนั้นวิธีที่จะทำให้ชีวิตยืนยาวคือการสร้างความสัมพันธ์อันดี อยากเห็นคนในประเทศมีความสุข อย่าคิดว่าจะอยู่ได้หลายร้อยปี,นายทักษิณกล่าวว่า การต่อสู้เพื่อสิทธิเสรีภาพของประชาชนต้องใช้ความคิดที่สร้างสรรค์ โลกยุคใหม่เป็นโลกที่ต้องการความคิดสร้างสรรค์ ยอมรับความแตกต่าง ต้องขอฝากไว้ถ้านักการเมืองไม่รักประชาชนประชาธิปไตยจะกลายเป็นประชาธิปตาย ขอให้เป็นนักการเมืองที่พิทักษ์ประชาชน ไม่ว่าจะมาด้วยวิธีการใด เลือกตั้งหรือแต่งตั้ง การเมืองจะจีรังเมื่อนักการเมืองทำเพื่อประชาชนจริง วันนี้ประชาชนมีความทุกข์ยากลำบาก ทั้งปัญหาภัยแล้งและยาเสพติด ขอให้ ส.ส.ลงไปเยี่ยมเยียน ไปพบปะพูดคุยกับประชาชน ตนคิดถึงพวกเราทุกคน หลายคนมาเยี่ยมบ้าง แต่หลายคนก็ไม่ได้รับอนุญาตให้ออกมา ไม่เป็นไรเข้าใจ ใครทำงานให้พรรคก็รับรู้หมด ขอบคุณทุกคน,นายทักษิณกล่าวว่า วันก่อนทราบว่า จ.ส.ต.ประสิทธิ์ ไชยศีรษะ อดีต ส.ส.สุรินทร์ ถูกปล่อยตัวออกมาแล้ว นายเกียรติอุดม เมนะสวัสดิ์ อดีต ส.ส.อุดรธานี ได้ออกมาหรือยัง ต้องขอบคุณทุกคนที่ช่วยพรรคทั้งทางตรงและทางอ้อม บางคนช่วยออกมาต่อสู้จนถูกปรับทัศนคติไปหลายรอบ สุดท้ายขอให้ทุกคนมีสุขภาพดี ขอให้ทุกคนมีความสุข สุขภาพแข็งแรง ตนอายุ 67 ปีแต่ยังใช้ได้อยู่ ยังเดินได้หลายกิโลเมตร กลับไปเยี่ยมราษฎรเดินได้เป็นวันๆ ขอให้ทุกคนรักษาร่างกายและตรวจสุขภาพ ออกกำลังกาย มีวินัยในการกิน รักษาอารมณ์ที่ดี อารมณ์และนิสัยที่ไม่ดีขอให้ทิ้งไป จะอยู่ได้อย่างยาวนาน,ผู้สื่อข่าวรายงานว่า หลังจากบรรดาสมาชิกได้รดน้ำ น.ส.ยิ่งลักษณ์และผู้บริหารเสร็จสิ้นแล้ว น.ส.ยิ่งลักษณ์จึงได้รดน้ำอวยพรนายสมชายและนางเยาวภา ปรากฏว่า น.ส.ยิ่งลักษณ์ต่อมน้ำตาแตก น้ำตาไหลสวมกอดกับนางเยาวภาท่ามกลางความซาบซึ้งของผู้พบเห็น จากนั้น น.ส.ยิ่งลักษณ์จึงได้รดน้ำ พล.ต.ท.วิโรจน์ นายยงยุทธ และนายโภคิน จนครบ,น.ส.ยิ่งลักษณ์ให้สัมภาษณ์ว่า สงกรานต์ปีนี้ ก็อยากได้บรรยากาศความสุขของคนไทยคืนมา และ อยากได้บรรยากาศสงกรานต์ที่ทุกคนมีแต่รอยยิ้มซึ่งกันและกัน เราอาจจะมีความเห็นต่างได้ แต่เชื่อว่า เราเป็นคนไทยด้วยกัน เราจะรักและประคองบรรยากาศสงกรานต์นี้เป็นบรรยากาศสงกรานต์ที่อบอุ่นเหมือนทุกๆปีที่เราเคยมี ขอให้สิ่งศักดิ์สิทธิ์ทั้งหลายคุ้มครองพี่น้องประชาชนคนไทยให้มีแต่ความสุข มีสุขภาพแข็งแรง แม้สงกรานต์นี้จะอากาศร้อนก็ตาม แต่ก็เห็น ความสุขของคนไทยกลับคืนมา เมื่อถามว่า ความสุข คือการเดินหน้าเข้าสู่การเลือกตั้งหรือไม่ น.ส.ยิ่งลักษณ์ตอบว่า จริงๆแล้วความสุขของคนไทยที่เห็นทุกๆปี เราอยากเห็นบรรยากาศนี้ วันนี้อาจมีเรื่องต่างๆมากมายไม่ว่าจะเป็นอากาศร้อน เศรษฐกิจ เราก็อยากเห็นทุกคนมาช่วยสร้างบรรยากาศสงกรานต์ที่มีความสุข,ผู้สื่อข่าวรายงานจากพรรคเพื่อไทยว่า หลังจากมีการคุมเข้มจากฝ่ายความมั่นคงห้ามไม่ให้มีการแจกขันแดงที่มีลายเซ็นพร้อมคำอวยพรนายทักษิณ ชินวัตร อดีตนายกฯนั้น ช่วงเวลาไล่เลี่ยกันกับการ แจกขันแดงทางอดีต ส.ส.ของพรรคได้มีการแจกโปสเตอร์อวยพรวันสงกรานต์ด้วยเช่นเดียวกัน โดยเป็นภาพนายทักษิณและ น.ส.ยิ่งลักษณ์ ชินวัตร อดีตนายกฯ ยกมือไหว้ ด้วยใบหน้ายิ้มแย้ม พร้อมคำอวยพรเป็นลายมือพร้อมลายเซ็นของทั้งสองคน โดยนายทักษิณระบุว่า สงกรานต์ปีนี้ ผมรู้สึกคิดถึงพี่น้องเป็นพิเศษ อยากมาช่วยท่านแก้ปัญหา แต่วันนี้ ขอส่งกำลังใจมาก่อน รักและคิดถึง ส่วน น.ส.ยิ่ง– ลักษณ์ระบุว่า สงกรานต์ปีนี้ ขอส่งความปรารถนาดี ความร่มเย็นเป็นสุข ทำมาค้าขายรุ่งเรืองนะคะ,นพ.ชลน่าน ศรีแก้ว อดีต รมช.สาธารณสุข และอดีต ส.ส.น่าน พรรคเพื่อไทย กล่าวว่า ในวันที่ 8 เม.ย. ผบ.มทบ.38 เชิญตนไปพบพูดคุย หลังจากนายทหารเข้าบุกค้นสำนักงานอดีต ส.ส.น่านทั้ง 3 คน และยึดขันน้ำสีแดงไป อ้างว่าผิดกฎหมายอาญา มาตรา 116 สำหรับขันนั้นเป็นของที่เตรียมไปแจกจ่ายพี่น้องประชาชนช่วงสงกรานต์ตามประเพณี ซึ่งทำกันมาเป็นปกติ ก่อนหน้านี้ขันน้ำสีเหลือง สีน้ำเงิน ก็เคยแจก อยู่ที่ว่าแต่ละปีเป็นของอะไร เป็นสีอะไร หลังจากที่เกิดเหตุการณ์ขึ้น ยังไม่ได้พูดคุยกับนาย ทักษิณเป็นการส่วนตัว แต่ท่านฝากคนอื่นมาบอก ขอเป็นกำลังใจให้ อย่าหวั่นไหว,นายภูมิธรรม เวชยชัย รักษาการเลขาธิการพรรคเพื่อไทย กล่าวถึงกระแสข่าวมีพรรคการเมืองหวังใช้เงินเพื่อคว่ำรัฐธรรมนูญ ว่า พรรคการเมืองวันนี้จะทำอะไรได้ ขนาดแจกขันแดงยังเป็นปัญหา แล้วจะเอาเงินที่ไหนไปใช้ได้ ขอให้ยุติธรรมกับทุกฝ่าย วันนี้ฝ่ายการเมืองส่วนใหญ่อยู่ในที่ตั้ง และหวังเห็นประเทศเดินไปข้างหน้าโดยไร้ความขัดแย้ง ส่วนกรณี พล.อ.ประวิตร วงษ์สุวรรณ รองนายกฯและ รมว.กลาโหม ระบุว่า มีกลุ่มการเมืองอยู่เบื้องหลังให้นักศึกษาออกมาปั่นป่วนรัฐธรรมนูญนั้น ต้องอย่าพูดลอยๆ ต้องมีหลักฐานยืนยันสิ่งที่พูด ขณะนี้มีความ เห็นหลากหลายต่อรัฐธรรมนูญ และสถานการณ์ต่างๆ อย่าให้คนที่มีความสุจริตใจ และอยากเห็นบ้านเมืองเดินไปในทิศทางที่ดีขึ้นต้องกลายเป็นแพะหรือจำเลย นายมีชัยเป็นผู้ใหญ่มากแล้วไม่ควรเอาข้อคลางแคลงใจของตัวเองไปปิดกั้นการแสดงออกของผู้อื่น,นายวัฒนา เมืองสุข อดีต รมว.พาณิชย์ โพสต์เฟซบุ๊กเรื่อง หลักสูตรอบรมนักการเมือง โดยมีเนื้อหาตอนหนึ่งว่า หลายคนคงสับสนที่ คสช.เตรียมจัดหลักสูตรอบรมนักการเมืองที่พูดไม่รู้เรื่องเป็นเวลา 7 วัน ขณะนี้อยู่ในช่วงที่จะมีทำประชามติร่าง รัฐธรรมนูญ ควรให้ทุกฝ่ายได้แสดงความคิดเห็นอย่างเต็มที่อย่างเท่าเทียมกัน มากกว่าปิดกั้นโดยอ้างเรื่องความมั่นคง วันนี้แม่น้ำ 5 สาย ได้รับโอกาสแสดง ความคิดเห็นสนับสนุนร่างรัฐธรรมนูญอย่างเต็มที่ ล่าสุดนายมีชัย ฤชุพันธุ์ ประธาน กรธ. ปาฐกถาถึง ข้อดีในร่างรัฐธรรมนูญ แต่มีนักศึกษาชูป้ายประท้วง ผู้มีอำนาจมองว่ามีเบื้องหลัง ขณะที่ฝ่ายคัดค้านถูกมองว่าเป็นผู้ที่มีความเห็นต่างสร้างความวุ่นวายจนต้องนำไปปรับทัศนคติ พฤติกรรมดังกล่าวถูกหลายฝ่ายมองว่าเป็นการปิดกั้นการแสดงความคิดเห็น จึงเรียกร้องให้ คสช. และทุกฝ่ายเชื่อมั่นว่าคนไทยมีวุฒิภาวะพอที่จะเลือกวิถีทางทางการเมืองของตัวเองได้โดยไม่ต้องให้ใครมาชี้นำ การยอมรับฟังความเห็นต่าง และยอมรับการตัดสินใจของประชาชน คือการแสดงถึงความกล้าหาญของ คสช. ที่จะทำให้การ เปลี่ยนผ่านอำนาจเป็นไปอย่างสันติด้วยความราบรื่น,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงเหตุการณ์วุ่นวายระหว่างการ ชี้แจงร่างรัฐธรรมนูญของนายมีชัย ฤชุพันธุ์ ประธานกรรมการร่างรัฐธรรมนูญ (กรธ.) เมื่อวันที่ 5 เม.ย. ที่ผ่านมา ว่า เป็นเรื่องปกติที่สามารถเกิดขึ้นได้ แต่ จะรุนแรงหรือไม่ขึ้นอยู่กับหลายปัจจัย จึงไม่มีอะไรน่าวิตก ส่วนเวทีต่อไปจะมีเหตุการณ์เช่นนี้หรือไม่ ไม่ควรจะไปท้าทายหรือประมาทอะไรทั้งนั้น อะไรยังไม่เกิดอย่าไปคิดว่ามันจะเกิด และไม่มีใครตั้งใจจะใช้กำลังในการแก้ไขปัญหา ไม่มีใครคิดแผนไว้ล่วงหน้า,ที่กรมการแพทย์ทหารบก พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวถึงกรณีที่โฆษกกระทรวงการต่างประเทศสหรัฐฯ ขอให้ลดอำนาจทหารในคำสั่ง คสช. ฉบับที่ 13/2559 ที่สืบเนื่องจากการให้อำนาจทหารปราบปรามผู้ที่เป็นภัยต่อความมั่นคงว่า เรื่องนี้เป็นการทำงานภายในประเทศของเรา ทหารรู้ว่าควรทำอย่างไรแค่ไหน อะไรที่เกินเลยก็ต้องถูกลงโทษไม่ใช่ว่าอยู่ดีๆแล้วจะไปใช้อำนาจโดยมิชอบ คงรับไม่ได้ ปัจจุบันนี้โซเซียลมีเดียเร็วมาก ทำเรื่องไม่ดี แป๊บเดียวก็รู้กันหมดแล้ว สำหรับการทำความเข้าใจให้รัฐบาลสหรัฐอเมริกาได้รับทราบถึงข้อเท็จจริงเป็นเรื่องกระทรวงการต่างประเทศต้องรับรู้รับทราบและเป็นผู้เข้าไปชี้แจงว่า เป็นเพราะอะไรเราถึงต้องทำอย่างนี้ประเทศเราเป็นอย่างไร เวลานี้เราพัฒนาของเรามาดีมากแล้ว,ขอย้ำว่า การแก้ปัญหาเป็นเรื่องภายในประเทศในช่วงนี้ เป็นช่วงเวลาที่เราต้องการที่จะให้สิ่งต่างๆที่ไม่ดีที่เป็นสีเทาสีดำทั้งหลายให้หมดไปจากประเทศ สิ่งที่ทำให้ประชาชนเกิดความหวาดกลัว มาเอารัด เอาเปรียบประชาชนเราจะต้องดำเนินการให้หมดไป รองนายกฯกล่าว,พล.อ.ประวิตรยังกล่าวถึงกรณีจะมีการเชิญตัวอดีต ส.ส.น่านที่ครอบครองขันแดงมาพูดคุยหรือเข้าหลักสูตรอบรมนักการเมืองว่า คณะทำงาน คสช.จะดูว่าเจตนาเป็นอย่างไร ซึ่งในแต่ละพื้นที่ก็จะมีคสช.ในพื้นที่เป็นผู้ดู แล้วจะมีการดำเนินการของเขาเอง เราไม่ต้องเป็นห่วง,ที่ จ.เชียงใหม่ นางธีรวรรณ เจริญสุข ผู้ต้องหาคดีขันแดง เปิดเผยว่า มีชายฉกรรจ์ขับรถกระบะนั่งหลังรถจำนวนหลายคนเข้ามาจอดหน้าบ้านและขับวนเวียนไปมา จนไม่กล้าจะอยู่บ้าน ทั้งๆที่ผ่านมาให้ความร่วมมือกับทางเจ้าหน้าที่เป็นอย่างดี แต่ต้อง มาถูกกดดันจนเกิดอาการเครียดมาก ทุกวันนี้อยู่อย่างไม่ปกติสุขเลย,วันเดียวกัน เวลา 14.00 น. ที่เมืองทองธานี พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานมอบนโยบายการดำเนินงานแก่ภาครัฐ เอกชน และองค์กรปกครองส่วนท้องถิ่นทั่วประเทศ ตามนโยบายรัฐบาล พลังท้องถิ่นขับเคลื่อนประชารัฐเพื่อการท่องเที่ยว โดยมีนายกสมาคมองค์การบริหารส่วนจังหวัดแห่งประเทศไทย นายกองค์การบริหารสันนิบาตเทศบาลแห่งประเทศไทย และนายกสมาคมองค์การบริหารส่วนตำบลแห่งประเทศไทย กล่าวแสดงเจตนารมณ์ร่วมขับเคลื่อนเศรษฐกิจชุมชนภายใต้แนวทาง พลังท้องถิ่นขับเคลื่อนประชารัฐ และมีสมาชิกเข้าร่วมฟังนโยบายกว่า 2 พันคน,พล.อ.ประยุทธ์กล่าวมอบนโยบายตอนหนึ่งว่า ร้อนใจมากที่จะทำให้ประเทศไทยมั่นคงแข็งแรง จึงต้องเร่งรีบ ทั้งหมดไม่ใช่เพื่อตนเองสักนิด ขอความกรุณาว่าฟังอะไรมาขอให้ไตร่ตรองด้วยหลักการและเหตุผล รวมทั้งสิ่งที่ตนได้แสดงทุกวันนี้ เช่น เรื่องการสืบทอดอำนาจ วันนี้ถือว่าได้มาอยู่กับทุกคนที่จะช่วยเหลือตนกอบกู้ประเทศไทยให้มั่นคง มั่งคั่งและยั่งยืน สร้างอนาคตเพื่อลูกหลานในอีก 20 ปีข้างหน้า,พล.อ.ประยุทธ์กล่าวว่า วันนี้ประเทศไทยต้องเคารพกฎหมาย เพราะเป็นบ่อเกิดของความเท่าเทียม ใครผิดก็ต้องถูกลงโทษ ตนไม่เคยไปละเมิดกระบวนการยุติธรรม ไม่เคยเลือกข้างใครทั้งสิ้น สิ่งที่เกิดขึ้นในอดีตที่ผ่านมามันต้องเลิกทั้งหมดเพื่อให้กลับมาเป็นประเทศที่น่าอยู่ ไม่ใช่เจอหน้าก็ต้องเตะต่อยกัน ถ้าเราต้องการคำว่าเสรีประชาธิปไตยก็ต้องอยู่ภายใต้กฎหมาย การใช้คำสั่งตามมาตรา 44 ต้องการให้นำไปสู่กระบวนการตรวจสอบ ต้องการให้ทุกคนพิสูจน์ความบริสุทธิ์ของตัวเอง เพราะอีกไม่นานก็ต้องกลับไปสู่วงจรของการเลือกตั้ง ปัญหาของประเทศทุกวันนี้คือการไม่เคารพกฎหมาย รู้ว่าผิดก็ยังทำกันอยู่ แต่ถ้ายอมรับความจริง ยอมเข้าสู่ กระบวนการยุติธรรม จะ 5 หรือ 10 ปี ก็สู้กันไป วันนี้หลายคนตนอนุมัติให้ลดโทษ บรรเทาโทษ ไม่ใช่จะเอาให้ตาย,พล.อ.ประยุทธ์กล่าวอีกว่า วันนี้เป็นนายกฯแม้จะไม่อยากเป็นก็ตาม สอนตัวเองทุกวันเสมอว่าอย่าลำเอียง อย่าเข้าข้างใครเป็นพิเศษ จะไม่พบใครทั้งสิ้นเป็นการส่วนตัว ยกเว้นภรรยาและลูก เพราะจะทำให้เกิดความหวาดระแวง การออกคำสั่งต่างๆออกไปยอมรับว่าไม่สบายใจ ขอร้องว่าทำอะไรอย่าแบ่งประชาชนให้ออกเป็นฝักเป็นฝ่าย หากมีความวุ่นวายเกิดขึ้นอีก ไม่ว่าจะเป็นการเลือกตั้งถ้ามีครั้งต่อไปอีกเลิกเลย ขอให้ทุกคนสัญญากับตนว่าอย่าเอาคนขึ้นรถมากรุงเทพฯแล้วมาตายอีก ที่ตายนั้นประชาชนคนไทยทั้งสิ้น ตายเพราะอะไรเขายังไม่รู้เรื่องเลย รู้ไม่กี่คนหรอก ตนไปถามคนขึ้นรถว่ามาทำไม ได้รับคำตอบว่าถูกเกณฑ์มา ไม่อยากจะพูด แต่ขออย่าทำอีก ไม่ว่าใครก็แล้วแต่วันหน้าไม่ได้แล้ว ไม่มีโอกาสอีกแล้วในโลกใบนี้สำหรับประเทศไทย เพราะต่างชาติบอกว่าจะไม่คบ ถ้าบ้านเมืองไม่เป็นแบบตอนที่ตนอยู่ ทุกประเทศไม่อยากให้ประเทศไทยล้ม พร้อมสนับสนุนให้เราเดินหน้าไปได้อย่างแข็งแรง,พล.อ.ประยุทธ์กล่าวว่า วันนี้ฝ่ายเศรษฐกิจรายงานว่าการส่งออกมีทั้งเพิ่มขึ้นและลดลง เราอย่าไปสนใจตัวเลข ต้องสนใจว่าเราอยู่ได้ จะให้ไม่ใช้เงินก็ไม่ได้ แต่ต้องใช้อย่าพอเพียง วันหน้าเมื่อมีการหาเสียง อยากให้บอกว่าจะใช้เงินอย่างไร เอาเงินจากไหน ไม่ใช่ว่าบอกจะทำอย่างนี้แล้วมีการฟ้องร้อง เหมือนที่อยู่คลัง ใครจะมารับผิดชอบหาเงินมาจ่าย วันนี้ทั้งโลกบอกว่าโชคดี เพราะเห็นไทยทำอะไรก็ได้ โครงการ 30 บาท โครงการข้าวก็ดี ประชาชนเรียกร้องให้ทำแบบไทย วันนี้เขาบอกว่าโชคดีที่รู้แล้ว ไม่อย่างนั้นก็โดนไปด้วยถ้าใจอ่อนตามประชาชนคงโดนไปแล้ว เพราะเขาไม่รู้ว่าจะเสียหายขนาดนี้ เรื่องตรงนี้จะผิดถูกต้องไปว่ากันที่ศาล สำหรับเรื่องการท่องเที่ยวตนไม่ค่อยห่วง ต่างประเทศบอกว่าไทยนั้นมี 25 ชั่วโมง มีความสุขมากทำอะไรได้ทุกอย่าง จะห่วงแต่ความปลอดภัย ดูให้ดีอย่าไปโกง ทุจริต ใครถูกเรียกผลประโยชน์ขอให้บอกมาเลย,วันเดียวกัน คณะนิติราษฎร์ นิติศาสตร์เพื่อราษฎร ได้ออกแถลงการณ์คณะนิติราษฎร์ เรื่อง ร่างรัฐธรรมนูญฉบับออกเสียงประชามติ ผ่านทางเว็บไซต์ www.enlightened-jurists.org ระบุว่า คณะนิติราษฎร์ไม่อาจเห็นชอบให้ร่างรัฐธรรมนูญฉบับนี้เป็นกฎหมายสูงสุดของประเทศได้ สาระสำคัญแห่งสิทธิเสรีภาพที่เคยปรากฏในรัฐธรรมนูญ ปี 40 และปี 50 กลับไม่มี ส่วนหลักเกณฑ์การออกเสียงประชามติร่างรัฐธรรมนูญนั้น มีปัญหาเรื่องความครบถ้วนของข้อมูลในการตัดสินใจ ประชาชนผู้ออกเสียงเห็นด้วย ย่อมชัดเจนว่า ตัดสินใจยอมรับเนื้อหาของร่างรัฐธรรมนูญฉบับนี้ ให้มีผลบังคับใช้ต่อไป แต่สำหรับประชาชนที่ไม่เห็นด้วย ตัดสินใจออกเสียงลงคะแนนไม่เห็นด้วย ไม่อาจทราบได้ว่า หากร่างรัฐธรรมนูญไม่ผ่านการออกเสียงประชามติแล้ว จะเกิดอะไรขึ้นต่อไป คณะนิติราษฎร์จึงไม่อาจเห็นชอบให้ร่างรัฐธรรมนูญฉบับนี้ได้ และขอแสดงเจตจำนงไม่รับร่างนี้ ขณะเดียวกัน หากร่างรัฐธรรมนูญฉบับนี้ไม่ผ่านการออกเสียงประชามติ คณะนิติราษฎร์เห็นว่าผู้ที่ถือครองอำนาจรัฐสมควรยุติกระบวนการจัดทำร่างรัฐธรรมนูญ และคืนอำนาจให้ประชาชนจัดทำรัฐธรรมนูญเอง,ที่สำนักงานการตรวจเงินแผ่นดิน (สตง.) นายพิศิษฐ์ ลีลาวชิโรภาส ผู้ว่าการ สตง. กล่าวถึงความคืบหน้าการตรวจสอบกรุงเทพมหานครใช้งบประมาณ 39 ล้านบาท ติดตั้งไฟประดับตกแต่ง บริเวณลานคนเมืองช่วงปีใหม่ว่า ขณะนี้ สตง.ได้ส่งผลการวินิจฉัยให้คณะกรรมการการตรวจเงินแผ่นดิน (คตง.) พิจารณาแล้ว เบื้องต้นพบว่า เจ้าหน้าที่ ข้าราชการระดับสูง รวมถึงฝ่ายการเมืองระดับสูงของ กทม. และเอกชนที่ดำเนินงาน มีพฤติการณ์ส่อไม่สุจริต ทั้งการกำหนดราคากลาง การคัดเลือกผู้มีคุณสมบัติประมูลงาน การประมูลงาน และการติดตั้งไฟตามสัญญา รวมถึงการขอใช้งบฯฉุกเฉิน ไม่เป็นไปตามระเบียบ ส่วนจะส่งเรื่องให้ศูนย์อำนวยการต่อต้านการทุจริตแห่งชาติ (ศอตช.) ดำเนินการด้วยหรือไม่ ขอรอดูการวินิจฉัยของ คตง.ก่อน,ที่รัฐสภา ร.อ.ทินพันธุ์ นาคะตะ ประธานสภาขับเคลื่อนการปฏิรูปประเทศ (สปท.) เป็นประธานในพิธีลงนามบันทึกข้อตกลง (MOU) ว่าด้วยความร่วมมือในการขับเคลื่อนการปฏิรูปประเทศระหว่างสปท.กับ 20 องค์กรเครือข่าย อาทิ หอการค้าไทย ที่ประชุมอธิการบดีมหาวิทยาลัยราชภัฏ สภาพัฒนาการเมือง สภาองค์กรชุมชน โดยนายอลงกรณ์ พล– บุตร รองประธาน สปท.คนที่ 1 กล่าวว่า เพื่อร่วมมือผลักดันการปฏิรูปประเทศให้เกิดผลสัมฤทธิ์ บน 3 ภารกิจหลัก คือ 1.สื่อสารสร้างความเข้าใจการปฏิรูปประเทศ 2.ร่วมสร้างผู้นำการปฏิรูปทั่วประเทศ และ 3.ร่วมจัดตั้งและพัฒนาสถาบันการปฏิรูป 77 จังหวัด ทั้งนี้ อีก 2 เดือนจะมีเครือข่ายเพิ่มเป็น 50 องค์กร,ผู้สื่อข่าวรายงานจากทำเนียบรัฐบาลว่า วันที่ 7 เม.ย. ในไลน์กลุ่มสื่อทำเนียบแจ้งวาระ สำนักโฆษก สำนักเลขาธิการนายกรัฐมนตรี (สลน.) ได้เผยแพร่ประกาศ สลน.จะดำเนินการก่อสร้างอาคารเรือนรับรอง ณ บริเวณสนามหญ้า ขนานริมคลองหลังตึกไทยคู่ฟ้า จำนวน 1 หลัง เพื่อเป็นสถานที่จัดประชุม รับรองผู้นำต่างประเทศ รวมทั้งใช้จัดกิจกรรมต่างๆของรัฐบาล โดยใช้เวลาก่อสร้าง 11 เดือน และได้เริ่มดำเนินการแล้ว,วันเดียวกัน เฟซบุ๊กสหภาพยุโรปประจำประเทศไทย เผยแพร่ข่าวว่า คณะเอกอัครราชทูตจากสหภาพยุโรปได้เรียกร้องให้รัฐบาลไทยยึดมั่นในหลักการของเสรีภาพในการแสดงออกและความคิดเห็นและยอมรับฟังเสียงต่างๆทุกเสียง ซึ่งเป็นสิ่งที่สำคัญยิ่งสำหรับการลงประชามติ การเรียกปรับ ทัศนคตินั้นเป็นสิ่งที่ขัดแย้งกับหลักการนี้ และการประกาศเมื่อไม่นานมานี้ว่าจะยังคงดำเนินการใช้การเรียกปรับทัศนคติต่อไป ซึ่งอาจจะมีระยะเวลาที่นานขึ้นไปอีกกับผู้ที่มีมุมมองที่ต่างออกไปเป็นการพัฒนาที่น่ากังวล นอกจากนี้คณะเอกอัครราชทูตจากสหภาพยุโรปได้แสดงความกังวลเกี่ยวกับคำสั่งที่ 13/2559 ของคณะรักษาความสงบแห่งชาติซึ่งให้อำนาจอย่างกว้างขวางแก่เจ้าหน้าที่ทหารที่มียศร้อยตรีขึ้นไปในการสืบสวน และการดำเนินการเกี่ยวกับการจับกุมและกักขังโดยไม่ต้องมีหมายศาล โดยคำสั่งนั้นสามารถตีความได้กว้างและไม่ให้คำจำกัดความ ที่ชัดเจน การมอบอำนาจของตำรวจและตุลาการให้บุคลากรทางทหารนั้น เพิ่มความเสี่ยงให้เกิดการกักขังโดยพลการ ละเมิดหลักนิติธรรมและลิดรอน สิทธิในการได้รับการคุ้มครองตามกฎหมายและหลัก กระบวนการอันควรแห่งกฎหมาย ซึ่งมีความสำคัญอย่างยิ่งยวดไปจากพลเมือง
สนช.เคาะตามคาด มติท่วมท้นเสนอคำถามพ่วงประชามติ ตามข้อเสนอ สปท.ให้ ส.ว.โหวตเลือกนายกฯได้ จับยัดใส่ในบทเฉพาะกาล หากประชาชนเห็นด้วยบังคับใช้ทันที 5 ปี ระบุเหตุผลเพื่อให้การปฏิรูปประเทศเป็นไปตามยุทธศาสตร์ชาติ
ข่าวหน้า1,สนช.,รัฐสภา,สภานิติบัญญัติแห่งชาติ,พรเพชร วิชิตชลชัย,ร่าง พ.ร.บ.,ประชามติร่างรัฐธรรมนูญ,ร่างรัฐธรรมนูญ,รัฐธรรมนูญ2559,สมเจตน์ บุญถนอม,เลือกตั้ง,พรรคเพื่อไทย,ยิ่งลักษณ์ ชินวัตร,ทักษิณ ชินวัตร,ประยุทธ์ จันทร์โอชา,พิศิษฐ์ ลีลาวชิโรภาส,สหภาพยุโรป,ข่าว,ไทยรัฐออนไลน์,ข่าวการเมือง,ไทยรัฐ,หนังสือพิมพ์ไทยรัฐ